

****

**ZADEVA: Odločba Ustavnega sodišča št. U-I-14/18-27 z dne 15. 9. 2022 (geodeti z geodetsko izkaznico) – SKUPNO PISNO POJASNILO O IZVAJANJU ODLOČBE USTAVNEGA SODIŠČA V PREHODNEM OBDOBJU**

Ustavno sodišče Republike Slovenije je z odločbo št. U-I-14/18-27 z dne 15. 9. 2022 (v nadaljnjem besedilu: odločba US) odločilo:

1. da sta prva in druga alineja 1. točke 66. člena Zakona o arhitekturni in inženirski dejavnosti (Uradni list RS, št. 61/17) v neskladju z Ustavo Republike Slovenije
2. način uporabe prve in druge alineje 1. točke 66. člena Zakona o arhitekturni in inženirski dejavnosti do odprave protiustavnosti.

Prva in druga alineja 1. točke 66. člena Zakona o arhitekturni in inženirski dejavnosti (Uradni list RS, št. 61/17 – nadaljnjem besedilu: ZAID) sta določali prenehanje veljavnosti in uporabe taksativno določene ureditve Zakona o geodetski dejavnosti (Uradni list RS, št. 77/10 – v nadaljnjem besedilu: ZGeoD-1), ki je določala regulacijo poklicev na področju geodetske dejavnosti oziroma regulirana poklica: ① odgovorni geodet in ② geodet z izkaznico. Ta ureditev iz ZGeoD-1 se je v celoti uredila v ZAID.

Ustavno sodišče je presojalo pravno ureditev opravljanja geodetskega poklica »geodet z izkaznico«, ki ga ZAID ne določa (več), in presodilo, da ureditev ZAID glede ukinitve poklica »geodet z izkaznico« ni primerna, saj imajo osebe »geodet z izkaznico« uporabna geodetska znanja in veščine, potrebne za opravljanje določenih geodetskih nalog. Ustavno sodišče je zato do odprave protiustavnosti določilo prehodni režim, v skladu s katerim lahko posamezna tehnično-strokovna opravila v okviru poklicnih nalog po navodilih in pod nadzorom »pooblaščenega inženirja s področja geodezije« opravi tudi druga oseba z ustreznimi kompetencami.

Druge osebe z ustreznimi kompetencami so posamezniki, ki so na dan začetka uporabe ZAID (dne 1.6.2018) imeli pridobljeno pooblastilo geodet z geodetsko izkaznico po ZGeoD-1 (veljavno geodetsko izkaznico).

Geodetska uprava Republike Slovenije (v nadaljnjem besedilu: Geodetska uprava RS), Inženirska zbornica Slovenije in Matična sekcija geodetov pri Inženirski zbornici Slovenije (v nadaljnjem besedilu: MS Geo) za namene izvedbe odločitve US po predhodni uskladitvi določajo tehnično-strokovna opravila, ki jih lahko v prehodnem obdobju opravljajo geodeti z geodetsko izkaznico. Do uveljavitve ZAID so lahko geodeti z izkaznico opravljali naloge v skladu z Zakonom o evidentiranju nepremičnin – ZEN (Uradni list RS, št. 47/06, 65/07 – odl. US in 79/12 – odl. US, 61/17 – ZAID, 7/18, 33/19 in 54/21 – ZKN). 47/06 – v nadaljevanju ZEN). Ker ZEN zaradi novega Zakona o katastru nepremičnin – ZKN (Uradni list RS, št. 54/21) ne velja in se ne uporablja več od 4. 4. 2022, se določi obseg opravljanja »tehnično-strokovnih opravil« za področje ZKN.

Priloga »Seznam katastrskih postopkov (KP) in podpostopkov v skladu z 38. členom Zakona o katastru nepremičnin – ZKN, za katere se določa, da lahko posamezne naloge v okviru KP opravlja oseba z ustreznimi kompetencami v skladu z US U-I-14/18-27, je sestavni del tega pojasnila.

Čeprav je ZAID določil prenehanje veljavnosti prvega odstavka 17. člena Zakona o državnem geodetskem referenčnem sistemu – ZDGRS (Uradni list RS, št. 25/14 in 61/17 – ZAID) in razveljavil reguliran poklic »geodetski strokovnjak«, ki je lahko opravljal določena geodetska opravila, npr. geodetsko izmero zemljišč (17. člen ZDGRS), ni posegel v ureditev pravne domneve iz drugega odstavka 34. člena ZDGRS: »Šteje se, da posameznik, ki ima na dan uveljavitve tega zakona geodetsko izkaznico, izpolnjuje pogoje za geodetskega strokovnjaka po tem zakonu.«. Oseba, ki je na dan uveljavitve ZDGRS (dne 26.04.2014) imela geodetsko izkaznico, zato lahko ves čas (tudi danes) izvaja geodetsko izmero, ki jo ureja ZDGRS.

Geodet z geodetsko izkaznico sme tehnično-strokovna opravila, določena v tem pojasnilu, opravljati brez osebne (fizične) prisotnosti pooblaščenega inženirja s področja geodezije. Ta opravila lahko opravi osebno sam, po navodilih in pod nadzorom pooblaščenega inženirja s področja geodezije. Potrditev izvedenega dela (kadar je predpisana) sme opraviti le pooblaščeni inženir s področja geodezije, ki zanj tudi odgovarja geodetskemu podjetju in naročniku storitve/naloge – za vsak izdelek oziroma opravljeno delo (ne glede na to, ali ga je opravil sam ali kdo drug) oziroma da je izdelek/delo strokovno opravljeno v skladu s predpisi, standardi in pravili geodetske stroke.

Geodetov z geodetsko izkaznico, na katere se nanaša odloča Ustavnega sodišča, je po oceni cca 300. Njihov seznam je dostopen na Inženirski zbornici Slovenije.

V prehodnem obdobju bosta Geodetska uprava RS in MS Geo aktivno sodelovali v smeri ureditve dela poklicne skupine »geodeti z geodetsko izkaznico«, ki ne bi temeljila na določitvi pogojev izpolnjevanja poklicnih referenc, povezanih z izobrazbo, izkušnjami, strokovnim izpitom itd. (regulacija poklica), ampak na izhodišču iz tega pojasnila, t.j. na določitvi nalog, ki jih lahko opravljajo ob sodelovanju pooblaščenih inženirjev s področja geodezije.

Številka: 02150-40/2023-2552-21 Številka:

Datum: 6.3.2023 Datum:

**GEODETSKA UPRAVA INŽENIRSKA ZBORNICA SLOVENIJE**

**REPUBLIKE SLOVENIJE**

**Tomaž PETEK mag. Črtomir REMEC**

**generalni direktor predsednik**

**MATIČNA SEKCIJA GEODETOV**

**Matej PLEŠNAR**

**predsednik**

**Priloga:**

Seznam katastrskih postopkov (KP) in podpostopkov v skladu z 38. členom Zakona o katastru nepremičnin – ZKN, za katere se določa, da lahko posamezne naloge v okviru KP opravlja oseba z ustreznimi kompetencami v skladu z US U-I-14/18-27

POSLATI:

* Območne geodetske uprave
* Inženirska zbornica Slovenije, Matična sekcija geodetov
* objava na spletu